Apstiprināts ar

Jelgavas pilsētas domes

2013.gada 22.augusta lēmumu Nr.11/24

**Jelgavas pilsētas domes SATIKSMES KUSTĪBAS DROŠĪBAS KOMISIJAS NOLIKUMS**

**I.Vispārīgie jautājumi**

1. Jelgavas pilsētas domes Satiksmes kustības drošības komisijas nolikums (turpmāk – Nolikums) nosaka Jelgavas pilsētas domes Satiksmes kustības drošības komisijas (turpmāk – Komisija) uzdevumus, tiesības, struktūru un darba organizēšanu.

2. Komisija ir Jelgavas pilsētas domes (turpmāk – Dome) izveidota institūcija, kas rīkojas saskaņā ar Nolikumu, Latvijas Republikas Ceļu satiksmes likumu un citiem normatīvajiem aktiem.

3. Komisijas darbības mērķis ir īstenot vienotu pašvaldības politiku satiksmes kustības drošības un organizācijas jomā, piedalīties Jelgavas pilsētas satiksmes kustības drošības un organizācijas politikas izstrādē un lemt par satiksmes kustības drošības un organizācijas jautājumiem.

4. Komisija darbojas Domes kārtējā sasaukuma pilnvaru laikā. Komisijas sastāvu apstiprina trīs mēnešu laikā pēc jaunievēlētās domes pirmās sēdes sasaukšanas.

**II.** **Komisijas uzdevumi un tiesības**

5. Komisijas uzdevumi ir:

5.1. koordinēt valsts un pašvaldību institūciju sadarbību satiksmes kustības drošības un organizācijas jomā;

5.2. uzraudzīt un izstrādāt priekšlikumus par satiksmes kustības drošību un organizāciju Jelgavas pilsētā;

5.3. lemt par jautājumiem, kas saistīti ar satiksmes kustības drošību un organizāciju Jelgavas pilsētā;

5.4. izvērtēt un lemt par satiksmes kustības organizācijas projektiem Jelgavas pilsētā;

5.5. izskatīt fizisko un juridisko personu ierosinājumus, iesniegumus par satiksmes kustības organizācijas jautājumiem.

6. Komisijai ir tiesības:

6.1. pieprasīt nepieciešamo informāciju no valsts un pašvaldību iestādēm, kā arī no citām personām Komisijas uzdevumu izpildei;

6.2.izskatāmo jautājumu vispusīgai izvērtēšanai uzaicināt uz Komisijas sēdēm speciālistus vai citas personas;

6.3. ierosināt un piedalīties ar satiksmes kustības organizācijas un drošības jautājumu saistītu Domes lēmumu projektu izstrādē;

6.4. iesniegt priekšlikumus par pašvaldības budžeta līdzekļu piešķiršanu satiksmes drošības un organizācijas jautājumu risināšanai Jelgavas pilsētā.

**III. Komisijas struktūra**

7. Komisiju 11 (vienpadsmit) locekļu sastāvā, tai skaitā Komisijas priekšsēdētāju, apstiprina Dome.

8. Komisija no Komisijas locekļiem ievēl Komisijas priekšsēdētāja vietnieku, kurš Komisijas priekšsēdētāja prombūtnes laikā pilda viņa pienākumus.

9. Komisijas sastāvs:

9.1. Domes priekšsēdētāja vietnieks- Komisijas priekšsēdētājs,

9.2. Jelgavas pilsētas domes deputāts,

9.3. Jelgavas pilsētas pašvaldības iestādes „Pilsētsaimniecība” divi pārstāvji,

9.4. Jelgavas pilsētas pašvaldības iestādes „Jelgavas pilsētas pašvaldības policija” divi pārstāvji,

9.5. Jelgavas pilsētas domes administrācijas Attīstības un pilsētplānošanas pārvaldes pārstāvis,

9.6. VAS „Latvijas Valsts ceļi” Centra reģiona Jelgavas nodaļas pārstāvis,

9.7. VAS „Ceļu satiksmes drošības direkcija” Jelgavas nodaļas pārstāvis,

9.8.Valsts policijas Zemgales reģionālās pārvaldes Kārtības policijas biroja pārstāvis,

9.9. sabiedrības pārstāvis.

**IV. Komisijas darba organizēšana**

10**.** Komisijas organizatorisko un tehnisko apkalpošanu nodrošina pašvaldības administrācija.

11. Komisijas sekretāru norīko Jelgavas pilsētas pašvaldības izpilddirektors ar rīkojumu.

12. Komisijas priekšsēdētājs:

12.1. organizē un vada Komisijas darbu;

12.2. sasauc un vada Komisijas sēdes;

12.3.kontrolē pieņemto lēmumu izpildi.

13. Komisijas sēde var notikt, ja tajā piedalās vairāk nekā puse no Komisijas locekļiem. Lēmumu pieņem ar klātesošo Komisijas locekļu balsu vairākumu. Ja balsis sadalās līdzīgi, izšķirošā ir Komisijas priekšsēdētāja balss.

14. Komisijas sēdes tiek protokolētas. Protokolu paraksta Komisijas priekšsēdētājs un sekretārs.

Domes priekšsēdētāja vietniece R.Vectirāne